ZIGA ไม้เดียวสั่งตาย! รูด “ติดฟลอร์” แถม “ออเดอร์” เข้าคิวขายอีก 45 ล้านหุ้น
ZIGA ไม้เดียวสั่งตาย! รูด “ติดฟลอร์” ที่ระดับ 10.20 บาท แถม “ออเดอร์” เข้าคิวขายล็อตใหญ่อีก 45 ล้านหุ้น
ZIGA ไม้เดียวสั่งตาย! รูด “ติดฟลอร์” ที่ระดับ 10.20 บาท แถม “ออเดอร์” เข้าคิวขายล็อตใหญ่อีก 45 ล้านหุ้น
23 ก.พ. 2565

ผู้สื่อข่าวรายงาน ขณะนี้มีการส่งต่อคลิปบันทึกภาพบรรยากาศการซื้อขายหุ้น บริษัท ซิก้า อินโนเวชั่น จำกัด (มหาชน) หรือ ZIGA บนระบบสตรีมมิ่งในช่วงเช้าวันนี้ (23 ก.พ.) ตามสื่อสังคมออนไลน์เป็นวงกว้าง
ทั้งนี้ ราคาหุ้น ZIGA เปิดตลาดที่ระดับ 14 บาท สูงสุดที่ระดับ 14.90 บาท ก่อนจะปรับลดลงมาปิดตลาดภาคเช้าที่ระดับ 10.20 บาท หรือติดลบ 30% (ฟลอร์) จากราคาปิดเมื่อวานนี้ (22 ก.พ.)
ขณะที่ในคลิปบันทึกภาพ แสดงให้เห็นถึงการเคลื่อนไหวของราคาหุ้นในแดนลบ แถวบริเวณ -12% ถึง -14% ก่อนจะมีออเดอร์ขนาดใหญ่ปรากฏขึ้นบนฝั่งขาย (ออฟเฟอร์) จำนวนกว่า 16 ล้านหุ้น ส่งผลให้ราคาหุ้น ZIGA รูดติดระดับฟลอร์ในทันที ด้วยคำสั่งขายเพียงแค่ครั้งเดียว
 
อนึ่ง ราคาหุ้น ZIGA ปรับตัวขึ้นอย่างร้อนแรงก่อนหน้านี้ จากการเปิดเผยสารสนเทศเรื่องแผนเข้าลงทุนในธุรกิจขุดบิตคอยน์ (Bitcoin Mining) โดย นายศุภกิจ งามจิตรเจริญ ประธานเจ้าหน้าที่บริหาร ZIGA เปิดเผยถึงความคืบหน้าการลงทุนในธุรกิจขุดเหมืองบิทคอยน์ ว่า เมื่อวันที่ 3 ก.พ.2565 ที่ประชุมคณะกรรมการ บริษัท ซิก้า เอฟซี จำกัด ซึ่งเป็นบริษัทย่อย อนุมัติสั่งซื้อเครื่องขุดบิทคอยน์จำนวน 200 เครื่องเป็นมูลค่ารวมทั้งสิ้น 100 ล้านบาท ซึ่งได้สั่งซื้อไปเมื่อวันที่ 4 ก.พ.65 จากบริษัทแห่งหนึ่ง
ทั้งนี้ การลงทุนในธุรกิจ bitcoin mining ซึ่งเป็นธุรกิจใหม่ โดยที่ผ่านมาได้มีการศึกษาข้อมูลเกี่ยวกับธุรกิจนี้เป็นอย่างดีมาเป็นระยะเวลาหนึ่งแล้ว และเห็นว่าการลงทุนในธุรกิจดังกล่าวเป็นการลงทุนสามารถสร้างรายได้ใหม่ และถือเป็นการทรานฟอร์มสู่ธุรกิจเทคโนโลยี จากธุรกิจผลิตและจำหน่ายเหล็กโครงสร้างประเภท Pre-zinc ภายใต้ตราสินค้า ZIGA และท่อเหล็กร้อยสายไฟประเภท Pre-zinc ภายใต้ตราสินค้า DAIWA ซึ่งการลงทุนซื้อเครื่องขุดเพิ่มในครั้งนี้ จะทำให้บริษัทฯมีเครื่องขุดบิทคอยน์เพิ่มขึ้นเป็น 400 เครื่อง ภายในไตรมาส 1/2565 และจะช่วยสร้างรายได้กำไรเพิ่มขึ้น ผลักดันการเติบโตได้อย่างก้าวกระโดด สามารถสร้างผลตอบแทนที่ดีให้กับผู้ถือหุ้นได้อย่างต่อเนื่อง
โดยในวันที่ 4 ก.พ. 65 ราคาหุ้น ZIGA ปิดที่ระดับ 4.88 บาท ก่อนจะปรับตัวเพิ่มขึ้น 14.62 บาท หรือ 300% จนถึงวันที่ 17 ก.พ.65
สำหรับออเดอร์การซื้อขายหุ้น ZIGA ณ ปิดตลาดภาคเช้าวันนี้ มีออเดอร์ฝั่งขายล็อตใหญ่อีกราว 44.97 ล้านหุ้น
